**Øreløs varan** er en eiendommelig øgle, som bare finnes nord på øya Borneo i Sørøst-Asia.

Bare omtrent 100 eksemplarer av arten er noensinne blitt fanget. De eneste sikre funnene er fra den malaysiske delstaten Sarawak, men det er også ubekreftede rapporter fra Kalimantan, den indonesiske delen av Borneo. Den minner om både giftøgler og varaner, men har også likhetstrekk med slangene.

Bygning
-------

Den er middels stor, 42–55 cm total lengde, og har ganske korte bein, med fem tær og lange klør. De fleste skjellene er små, men ryggen har seks langsgående rekker med store skjell, og halen har to slike rekker. Neseborene sitter høyt opp på snuten. Den har en gripehale, som ikke kan kastes av.

Trekk som minner om varaner er ni nakkevirvler, to «horn» på hemipenisen, og en lang, todelt tunge. Likhetstrekk med slanger at skallen er mer solid enn hos varanene, og at hele huden skiftes på en gang. Andre likheter med slanger er at underkjeven har et ekstra ledd, og at den ytre øreåpningen mangler. Det nedre øyelokket har et gjennomsiktig felt.

Levevis
-------

Øreløse varaner i fangenskap er trege dyr, som ligger det meste av tiden i vann. En vet nesten ingen ting om hvordan de lever i naturen. Noen mener at de er akvatiske, mens andre tror at de er gravende. Det er mest sannsynlig at begge deler stemmer. De kan kveile seg rundt greiner med kroppen og gripehalen, så det kan tenkes at de også klatrer i trær. Det er helt ukjent hva de eter. I 1976 ble det funnet et hunn med seks store egg, så de er antakelig eggleggende, men det kan også tenkes at eggene ikke tilhørte denne hunnen. En har trodd at arten er svært sjelden, men i 1963 dukket det opp mange eksemplarer etter en flom. Dette tyder på at de vanligvis gjemmer seg i ganger under jorden, men at vannet tvang dem fram i dagen.

Systematikk
-----------

Arten er så spesiell at den har sin egen slekt og ble tidligere plassert alene i sin egen familien: Lanthanotidae. De eneste fossilene som ligner på øreløs varan er fra sen kritt i Gobiørkenen. Her har en funnet artene *Cherminotus longifrons* og *Aiolosaurus oriens*. Arten *Ovoo gurval* ble beskrevet fra samme sted i 2008, og kan også være en slektning. *Lanthanotus*, *Cherminotus* og *Aiolosaurus* regnes nå til underfamilien Lanthanotinae i en utvidet familie Varanidae, der de egentlige varanene (*Varanus*) plasseres i underfamilien Varaninae.

Litteratur
----------

* Arne Semb-Johansson (redaktør) og Ragnar Frislid (oversetter) *Amfibier og krypdyr*, bind 10 i serien *Verdens dyr*, J.W. Cappelens Forlag as 1987, ISBN 82-525-1914-8 (originalens tittel *Reptiles and Amphibians* i serien *World of Animals*, Equinox Ltd. Oxford 1986)
* Eric R. Pianka, Dennis King og Ruth Allen King (redaktører) *Varanoid Lizards of the World*, Indiana University Press 2004, ISBN 0-253-34366-6
* Jack Conrad (2008). «Phylogeny and systematics of Squamata (Reptilia) based on morphology». *Bulletin of the American Museum of Natural History* (310): 1–182. ISSN 0003-0090.
* Mark A. Norell, Ke-Qin Gao og Jack Conrad (2008). «A new platynotan lizard (Diapsida: Squamata) from the late Cretaceous Gobi Desert (*Ömnögov*), Mongolia». *American Museum Novitates* (3605): 1–22. ISSN 0003-0082. doi:10.1206/0003-0082(2008)3605%5B1%3AANPLDS%5D2.0.CO%3B2.

Eksterne lenker
---------------

* (en) *Øreløs varan* i Encyclopedia of Life Rediger på Wikidata

* (en) *Øreløs varan* i Global Biodiversity Information Facility Rediger på Wikidata

* (en) *Øreløs varan* hos Fossilworks Rediger på Wikidata

* (en) *Øreløs varan* hos Reptile Database Rediger på Wikidata

* (en) *Øreløs varan* hos ITIS Rediger på Wikidata

* (en) *Øreløs varan* hos NCBI Rediger på Wikidata

* (en) *Kategori:Lanthanotus borneensis* – bilder, video eller lyd på Wikimedia Commons Rediger på Wikidata

* *Lanthanotus borneensis* – detaljert informasjon på Wikispecies Rediger på Wikidata

* The Reptile Database - *Lanthanotus borneensis*
* Digimorph – *Lanthanotus borneensis*, Earless 'Monitor'
* Animal Diversity Web – Lanthanotidae

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |